ከሞያሌና አካባቢዋ  የተፈናቀሉ ዜጎች  እየተመለሱ ነው
በኦነግ  የተሳሳተ ወሬ ምክንያት  ከሞያሌና አካባቢዋ  ወደ  ኬንያ  ተፈናቅለው  የነበሩ  ዜጎች  በመንግሥት  እገዛ  ወደ  ቀያቸው  እየተመለሱ መሆኑ ተገለጸ ።   የኮማንድ ፖስት ሴክሬተሪያት ጽህፈት ቤት ለዋልታ በላከው መግለጫ  በኦነግ  የተሳሳተ ወሬ ምክንያት ከኦሮሚያ ክልል የሞያሌና አካባቢዋ ወደ ኬንያ ተሰደው የነበሩት አብዛኛዎቹ ተፈናቃይ ዜጎችን ወደ ቄያቸው መመለስ መቻሉንና ቀሪዎችንም የመመለስ ጥረቱ መቀጠሉን አስታውቋል ።በአሁኑ ወቅት በመላ አገሪቱ በታወጀው የአስቸኳይ ጊዜ አዋጅ ተግባራዊ በመሆኑ በመላ አገሪቱ ሁሉም አቅጣጫዎች ሰላም መሰፈኑንና ህዝቡ ተረጋግቶ የዕለት ተዕለት ተግባሩን እያከናወነ እንደሚገኝ ጽህፈት ቤቱ ገልጿል ።የአገሪቱን ሰላምና የህዝቦች ደህንነት የማይፈልጉ ኃይሎች የተገኘውን ሰላም ለማደናቀፍ እንቅስቃሴ በማድረግ ላይ መሆናቸውን የጠቆመው መግለጫው ከፀረ-ህዝብና ፀረ-ሰላም  ኃይሎቹ አንዱ የሆነው ኦነግ በቅርቡ በሞያሌና አካባቢዋ ጥቃት እሠነዝራለው እያለ ወሬ በመንዛት ህዝብ እንዲፈናቀል አድርጓል ።በቅርቡ ኦነግ ባዛመተው ወሬም ምክንያትም በሞያሌና አካባቢዋ ከ 7ሺህ እስከ 8ሺህ የሚገመቱ  ሰላማዊ  ዜጎች  ከቀያቸው  መፈናቀላቸውን  ጽህፈት ቤቱ አስታውቋል ።መንግሥት ዜጎችን ወደ ቄያቸው ለመመለስ እያደረገው ባለው ጥረትም የአገር ሽማግሌዎች  አባገዳዎች ፣ የአካባቢው ህዝብና የኮማንድ ፖስቱ ከፍተኛ  ትብብር ያደረጉ ሲሆን እስካሁን ድረስ  በተደረገው አብዛኛዎቹን ተፈናቀዮች መመለስ መቻሉንና የተቀሩትን ዜጎችንም እንዲመለሱ ለማድረግ ተከታታይ ሥራዎች እየተካሄዱ እንደሚገኙ ጽህፈት ቤቱ አመልክቷል ።  በአሁኑ ወቅት በሞያሌ ከተማና አካባቢው የተረጋጋ ሁኔታ መፈጠሩንና  የአካባቢው ነዋሪም ሰላማዊ  የዕለተ ዕለት ተግባሩን እያከናወነ  መሆኑን የኮማንድ ፖስቱ መግለጫ  አያይዞ ገልጿል ።አሁንም  ቢሆን ፀረ-ህዝብ አጀንዳ ያላቸው አንዳንድ ገብረ ሰናይ ነን  የሚሉ ድርጅቶችና ሚዲያ ተቋማትም  መሠረተ ቢስ የሆነ ከአውነት የራቀ ወሬ በማሠራጨት ላይ መሆናቸውን  ያስገነዘበው ኮማንድ ፖስቱ  እነዚህ አካላት ከዚህ ድርጊታቸው የማይቆጠቡ ከሆነ አስፈላጊውን  እርምጃ የሚወስድ መሆኑን ገልጿል  ።  